बूढानीलकण्ठ फाइनलमा
बूढानीलकण्ठको पुरुष र महिला दुवै टोली प्रथम मनमोहन स्मृति खुला बास्केटबल प्रतियोगिताका फाइनल पुगेका छन् ।
काठमाडौँ — बूढानीलकण्ठको पुरुष र महिला दुवै टोली प्रथम मनमोहन स्मृति खुला बास्केटबल प्रतियोगिताका फाइनल पुगेका छन् । पुरुषतर्फ मंगलबार पहिलो सेमिफाइनलमा बूढानीलकण्ठले नेपाल आर्मी ‘बी’ लाई ८८–८४ स्कोरले हरायो । टोलीका विराज राणाले २८ अंक जोडे । निर्धारित समयमा ७८–७८ को बराबरी भएपछि अत्तिरिक्त समयमा बूढानीलकण्ठले १०–६ को स्कोर जोड्दै फाइनल सुरक्षित गऱ्यो । बूढानीलकण्ठले आर्मी ‘ए’ र एसडीसी हाउन्ड्सको विजेतासँग प्रतिस्पर्धा गर्नेछ ।विशाल मिलन केन्द्रको कोर्टमा महिला सेमिफाइनलमा बूढानीलकण्ठले साइपाललाई ५५–५१ ले हराउँदा अनुषा मल्लले २२ स्कोर जोडिन् । अर्को सेमिफाइनल समृद्ध गोरिल्लाज र आर्मीबीच हुनेछ ।